**Cyfarfod: Y Bwrdd Atebolrwydd Plismona**

**Lleoliad: Prifysgol Aberystwyth, Aberystwyth**

**Dyddiad: 26 Hydref 2023**

**Amser: 10am – 1.30pm**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Dr Richard Lewis, Y Prif Gwnstabl, (PG)  Edwin Harries, Cyfarwyddwr Cyllid  Carys Morgans, Prif Weithredwr, Swyddfa Comisiynydd yr Heddlu a Throseddu (SCHTh)  Beverley Peatling, Prif Swyddog Cyllid |
| **Hefyd yn Bresennol:** | Yr Arolygydd Delyth Evans, Swyddog Staff (DE)  Lowrie Proctor, Uwch Reolwr Perfformiad a Dadansoddeg (LP)  Claire Bryant, Pennaeth Strategaeth a Pholisi, SCHTh  Neil Evans, Rheolwr Busnes, SCHTh  Ellen Jones, Gweithiwr Achos Ansawdd Gwasanaeth, SCHTh  Ffion Thomas, Swyddog Cymorth Gweithredol, SCHTh |
| **Sylwedyddion:** | Aelodau Panel yr Heddlu a Throseddu  Cynghorwyr Tref a Chymuned  Gwirfoddolwyr SCHTh (gan gynnwys aelodau’r Fforwm Ymgysylltu â Dioddefwyr)  Darlithwyr a Myfyrwyr Prifysgol Aberystwyth  Aelodau o'r cyhoedd |

|  |  |  |
| --- | --- | --- |
| CRYNODEB O'R CAMAU GWEITHREDU O GYFARFOD 17/07/2023 | | |
| Rhif y cam gweithredu | Crynodeb o'r cam gweithredu | I'w symud ymlaen gan |
| PAB 165 | Y CHTh i godi Pryder cymuned Y Clas-ar-Wy ynghylch goryrru gyda chynllun Gan Bwyll a Chyngor Sir Powys | CHTh |
| PAB 166 | Y Prif Gwnstabl Cynorthwyol (PGC) i gysylltu â Thîm Plismona Bro Y Clas-ar-Wy ac ategu'r pryderon cymunedol a godwyd | PGC |
| PAB 167 | Yr Heddlu i roi diweddariad ar y Strategaeth Ymgysylltu a Chyfathrebu yng nghyfarfod nesaf y Bwrdd Atebolrwydd Plismona | yr Heddlu |
| PAB 168 | Y CHTh i godi pryderon cyfreithwyr ar ddyletswydd gyda Phrif Erlynydd y Goron yng Nghymru, Jenny Hopkins | CHTh |
| PAB 169 | Y PGC i adolygu pryderon ynghylch canolfan digwyddiadau'r Heddlu | PGC |
| PAB 170 | Ionawr 2024 y Bwrdd Atebolrwydd Plismona i ganolbwyntio ar y galw ac ar alwadau 101/999 | Yr Heddlu / SCHTh |

***Rhan 1***

1. **Ymddiheuriadau a Chyflwyniadau**

Croesawodd Comisiynydd yr Heddlu a Throseddu (CHTh) yr aelodau i’r Bwrdd Atebolrwydd Plismona a diolchodd bawb am ddod i’r cyfarfod.

1. **Cwestiynau yn ymwneud â'r Gymuned**

Diolchodd y CHTh i fynychwyr y cyfarfod am gyflwyno cwestiynau ymlaen llaw a chroesawodd unrhyw gwestiynau pellach.

**C.** Pa sicrwydd y gellir ei roi i drigolion Aberdaugleddau, Saundersfoot, Llanelli a Chydweli na fydd cau eu gorsafoedd heddlu lleol – fel yr adroddwyd ym mis Awst – yn arwain at gynnydd mewn trosedd ac ymddygiad gwrthgymdeithasol oherwydd llai o bresenoldeb yr heddlu?

**A.** Dywedodd y Prif Gwnstabl (PG) fod unrhyw benderfyniad i gau gorsaf yn ymwneud â data trosedd a bod llawer o ffactorau'n cael eu hystyried wrth gau gorsaf. Mae Gorsaf Aberdaugleddau wedi symud ei lleoliad oherwydd bod yr orsaf mewn cyflwr gwael, ac erbyn hyn mae mewn adeilad newydd a chanddi gyfleusterau gwell. Mae'r orsaf yn Saundersfoot wedi bod ar gau ers blynyddoedd lawer ac oherwydd ei bod mor agos i Ddinbych-y-pysgod nid oes angen ei chadw ar agor. Mae symud Gorsaf Llanelli i'r adeilad newydd yn Nafen wedi bod yn llwyddiant mawr. Roedd yn amlwg bod angen ei symud ac fe'i gwnaed yn bosibl gyda chyfraniad oddi wrth y CHTh. Mae'r bloc dalfeydd bellach yn cael ei ddefnyddio ac mae'n wasanaeth llawer gwell. Mae cysylltiadau trafnidiaeth da i'r orsaf newydd ond mae canolfan dal yn Llanelli lle mae timau plismona bro yn aros yn y dref.

Mae gorsaf Cydweli wedi bod ar gau ers blynyddoedd lawer oherwydd cyfyngiadau ariannol ac mae Gorsaf Porth Tywyn ond pedair milltir i ffwrdd. Ni fyddai'n fuddiol ei hailagor. Mae cyfleusterau ar gael i'r Heddlu yn yr orsaf dân yng Nghydweli, sy'n cael eu defnyddio gan swyddogion. Dywedodd y PG na all cynnydd neu ostyngiad mewn trosedd fod yn gysylltiedig â chau gorsafoedd.

Ychwanegodd y CHTh bod llawer o eiddo mewn cymunedau lle nad yw'r cyflwr yn addas i ddiben gwasanaeth heddlu modern. Mae'r model gweithredol o blismona wedi newid ers pan yr oedd Cwnstabl yr Heddlu ym mhob cymuned ac mae'r model sydd ei angen mewn cymunedau bellach yn un gwahanol.

Tynnodd y CHTh sylw at y ffaith bod y cwestiwn yn ymwneud â chynnydd mewn troseddau oherwydd presenoldeb yr Heddlu.

Atebodd y PG fod hwn yn cael ei yrru gan ddata ble mae'r swyddogion wedi eu lleoli. Mae'n cydnabod nad yw data’n cipio teimladau, ond mae yna gyfleusterau yn y rhan fwyaf o ardaloedd lle y gall yr Heddlu weithio. Mae'r PG yn disgwyl i swyddogion fod allan yn y cymunedau gan ddefnyddio eu llechi i wneud gwaith, yn hytrach na mynd yn ôl i weithio yn yr orsaf. Mae siopau ac ysgolion wedi cau o fewn cymunedau sy'n dangos y ffordd y mae cymunedau'n newid, mae'n cydnabod bod angen adeiladau'r Heddlu ond, wrth gael gwared ar rai gorsafoedd, nid yw'n golygu y bydd presenoldeb yr Heddlu yn dod i ben.

**C.** Gofynnodd y CHTh sut y dylai’r cyhoedd gysylltu â Heddlu Dyfed-Powys (HDP) os nad oes gorsaf heddlu, neu a yw’r cyhoedd yn cael eu hannog i beidio â mynychu gorsaf?

**A.** Nid yw'r PG yn annog y cyhoedd i beidio â mynychu gorsafoedd ac mae'n teimlo y dylent fynychu gorsafoedd sydd â desg flaen. Nid yw'r PG am i swyddogion eistedd mewn gorsafoedd, byddai'n well ganddo iddynt fod allan yn eu cymunedau. Dywedodd y PG fod cyswllt digidol wedi newid, a bod negeseuon testun neu gyfryngau cymdeithasol yn cael eu defnyddio'n amlach na galwadau. Fodd bynnag, nid yw'r galw am alwadau i Ganolfan Gyfathrebu’r Heddlu wedi gostwng, mae hyn wedi aros yn sefydlog, os nad wedi cynyddu.

**C.** Rwy’n deall plismona modern ac nid oes gorsafoedd yn fy ymyl, sydd ddim yn broblem. Pa mor dda yw'r cyfrifiaduron llechen i gysylltu mewn ardaloedd gwledig?

**A.** Dywedodd y PG fod signal y cyfrifiaduron llechen fel arfer yn dda iawn o ystyried daearyddiaeth Heddlu Dyfed Powys (HDP), ond ei bod yn dal yn bosibl i lenwi ffurflenni pan na chanfyddir signal, yna anfonir y ffurflen pan dderbynnir y signal. Mae rhai systemau Cyfiawnder Troseddol nad ydynt yn gweithredu cystal gyda’r dechnoleg o bell, fel y Camera Corff. Gyda thystiolaeth ddigidol yn hynod o bwysig, nid yw system Gwasanaeth Erlyn y Goron yn derbyn clipiau 10 munud, felly mae'n rhaid eu torri i glipiau llai a'u hanfon at Wasanaeth Erlyn y Goron. Mae gwaith yn cael ei wneud ar hyn gydag asiantaethau allanol i oresgyn y problemau hyn.

**C.** A fydd cynnydd yn nifer y Swyddogion yng Ngorsaf Aberystwyth? Mae'r drysau i'r orsaf o dan glo sy'n effeithio ar y dref.

**A.** Dywedodd y PG bod rhywun yng Ngorsaf Aberystwyth 24/7 ond bod oriau agor penodol gan y ddesg flaen a bod 101 bob amser ar gael y tu allan i'r oriau hyn.

**C.** Nid yw aelodau'r cyhoedd yn hoffi ffonio 101, sy'n fater a godwyd yn flaenorol.

**A.** Atebodd y CHTh ei fod yn ymwybodol o'r ymdeimlad negyddol sydd gan y cyhoedd o ddefnyddio 101 – ei fod yn aneffeithiol ac nad yw'n gweithio, fodd bynnag, mae Canolfan Gyfathrebu’r Heddlu wedi gweld cynnydd o 30% mewn galwadau, nad yw'n cefnogi'r ddamcaniaeth hon. Rhai o'r problemau a godwyd i'r CHTh yw bod yn rhaid i'r rhai sy'n galw aros 30 munud cyn i'r alwad gael ei hateb, mae'r data ar gyfer hyn yn dangos bod galwadau ar gyfartaledd yn cael eu hateb cyn yr amser hwn.

Atgoffodd y CHTh y mynychwyr na all yr Heddlu ymateb i ddigwyddiadau nad ydynt yn gwybod amdanynt, ac roedd am bwysleisio ei bod yn bwysig i bob digwyddiad gael ei adrodd i 101 naill ai dros y ffôn neu drwy'r wefan.

Mae SCHTh yn cynnal digwyddiad drysau agored ar 15 a 16 Tachwedd ac wedi gwahodd Cynghorwyr i ddod i weld Canolfan Gyfathrebu’r Heddlu a’r hyn sy’n digwydd yn yr ystafell reoli yn y gobaith y bydd y neges yn cael ei chyfleu i’r cyhoedd ac o ganlyniad byddant yn fwy tebygol o gysylltu.

Ychwanegodd y CHTh fod gwelliannau wedi'u gwneud gyda 35% yn fwy o gyllid i'r heddlu nag oedd wyth mlynedd yn ôl, £40 miliwn o arian ychwanegol gan y gymuned, 300 yn fwy o swyddogion yr Heddlu a 100 yn fwy o Swyddogion Cefnogi Cymunedol yr Heddlu (SCCH) a staff yr Heddlu yn yr amser hwn.

Ychwanegodd y PG fod y system 101 yn wreiddiol i gael ei ddefnyddio gan yr Heddlu ac asiantaethau partner, ond dim ond yr Heddlu sydd ar gael ar ôl 5pm sy'n golygu eu bod yn delio â galwadau y tu allan i oriau nad ydynt yn ymwneud â gwasanaeth yr Heddlu. Treuliodd y PG beth amser gyda'r rhai oedd yn delio â galwadau Canolfan Gyfathrebu’r Heddlu yn ddiweddar ac roedd hanner y galwadau a gawsant ar gyfer asiantaethau eraill. Bydd cynllun gofal cywir/unigolyn cywir yn cael ei weithredu gan yr Heddlu ym mis Ebrill 2024, ac os nad yw'r galwadau'n faterion plismona, byddant yn cael eu trosglwyddo i asiantaethau eraill a fydd yn rhyddhau amser swyddogion i wneud gwaith plismona.

**C.** Sut gellir sicrhau bod y cyhoedd yn ymwybodol eu bod yn gallu ffonio 101 i adrodd am ddigwyddiad?

**A.** Dywedodd y CHTh fod y neges yn cael ei rhannu trwy gyfryngau cymdeithasol a digwyddiadau ymgysylltu fel Diwrnodau Ymgysylltu â’r Gymuned lle mae Aelodau’r cyhoedd yn cael eu hysbysu o’r broses hon. Mae hefyd yn bwysig i’r Cynghorwyr fod yn ymwybodol o hyn ac annog y cyhoedd i ffonio 101, Crimestoppers neu i adrodd am droseddau drwy gysylltu â’r Heddlu ar-lein. Dywedodd y CHTh fod oriau agor Gorsafoedd wedi'u cyhoeddi ac mae'n cydnabod na fyddai'r amserlen yn gyfleus i bawb ond oherwydd mai nifer fach iawn o bobl fyddai’n eu defnyddio’r amser hyn, byddai ymestyn oriau gorsafoedd yn dod am gost ac mae'n teimlo y byddai'n well gwario'r cyllid ar ochr weithredol plismona.

**C.** Yn dilyn ymosodiad ym mis Rhagfyr, ceisiais adrodd amdano i’r Heddlu, ond roedd yr orsaf ar gau, cymerodd y linell 101, 12 munud i ateb yr alwad ac nid oeddent yn ddefnyddiol. Wrth geisio adrodd i swyddog mewn fan heddlu, dywedwyd wrthyf eu bod ar alwad arall.   
Y profiad bywyd yn Aberystwyth yw bod troseddau lefel isel yn digwydd, fel dwyn trolïau a rhoi blychau ar dân mewn ardaloedd lle mae teledu cylch cyfyng wedi’i osod, ond nid oes dim yn cael ei wneud. Dylai fod mwy o swyddogion ar droed, yn enwedig yn ystod oriau agor a chau ysgolion. Dylai gorsafoedd fod ar agor yn hirach ac nid ydynt bellach yn hygyrch.

**A.** Ymddiheurodd y PG nad oedd gwasanaeth yr Heddlu yn hygyrch pan oedd ei angen ar yr unigolyn.

Mae mwy nag o'r blaen o swyddogion yn Aberystwyth, a dywedodd y bydd cyhoeddiad yn yr wythnosau nesaf bod mwy o swyddogion yn dychwelyd i’r rheng flaen i ddilyn model gweithredu newydd yr heddlu. Dywedodd y PG bod yna gannoedd o ysgolion, y byddai'n amhosibl i swyddogion fod y tu allan i bob un, a bod dibyniaeth ar y gwasanaeth Heddlu oherwydd nad oedd person ‘lolipop’ ar gael.

**C.** Nid yw'r Heddlu'n hygyrch nac yn hawdd mynd atynt, nid ydynt yn ymgysylltu â'r gymuned leol ac yn lle hynny maent yn siarad â'i gilydd â’u breichiau wedi'u croesi pan fyddant yn sefyll y tu allan i ysgolion, sydd ddim yn rhoi neges dda i'r plant.

**A.** Dywedodd y PG fod Aberystwyth yn un o'r trefi mwyaf diogel o fewn ardal HDP, a hynny nid yn unig oherwydd yr Heddlu ond hefyd daearyddiaeth y dref. Cynigiodd y PG ddarparu rhagor o wybodaeth am y gweithrediadau yn Aberystwyth pe bai angen hynny.

Nododd y Cynghorydd Keith Evans nad yw pawb yn gallu cyrchu'r wybodaeth a ddarperir ar wefan yr Heddlu, a’i bod yn bwysig i Gynghorwyr drosglwyddo negeseuon i aelodau’r gymuned nad ydynt yn gallu cael yr wybodaeth hon.

Mae protestiadau’n cael eu cynnal pan fydd gorsafoedd yn cau, ond nid pan fydd tafarndai neu siopau’n cau, gan fod yr Heddlu yn wasanaeth cyhoeddus mae’r gymuned yn teimlo bod ganddyn nhw’r hawl i ddweud os oes rhywbeth yn anghywir.

Mae'n teimlo bod ymateb yr Heddlu yn gyflym yn yr ardal.

**C.** Byddai SCCH neu heddwas yn galw heibio Campws Prifysgol Aberystwyth unwaith yr wythnos ac roedd yn cael ei ddefnyddio'n helaeth gan y myfyrwyr, a yw hyn yn dal i ddigwydd?

**A.** Roedd y PG yn ansicr a yw hyn yn dal i ddigwydd ond bydd yn ymchwilio a yw hyn yn wir a bydd yn ei gynnwys o fewn y camau gweithredu o'r cyfarfod a fydd yn cael eu cynnwys yn y cofnodion.

**Cam Gweithredu – PG i ymchwilio a yw SCCH neu Swyddogion Heddlu yn dal i fynychu Prifysgol Aberystwyth unwaith yr wythnos i siarad â'r myfyrwyr.**

**C.** Dylai fod poster o ryw fath i gynghori pobl i ffonio 101 a phryd mae'n briodol i wneud hynny.

**A.** Cytunodd y CHTh a chodwyd y camau gweithredu canlynol:

**Cam Gweithredu - Neges glir i’w chyfleu i’r cyhoedd ynglŷn â phryd i ffonio 101, ac i fod yn weladwy a’i ddosbarthu erbyn y digwyddiad Drysau Agored ar 15 Tachwedd.**

**C.** Rwyf wedi gweld wedi'i gyhoeddi ar-lein mai Aberystwyth yw’r pumed tref fwyaf peryglus yng Nghymru.

**A.** Dywedodd y PG, os yw hyn yn wir, efallai mai’r rheswm dros hynny yw ymagwedd ragweithiol a nifer yr achosion o stopio a chwilio a gynhelir, ond hoffai weld y data cyn gwneud sylwadau pellach.

**C.** Mae cyffuriau’n dod drwy gatiau’r ysgol, mae mentrau ar waith gan yr Heddlu, yr wyf yn ddiolchgar amdanynt. Teimlaf y dylai’r Heddlu fynd o dan gudd i ddarganfod sut neu pam mae drysau’n cael eu cicio mewn yn rheolaidd ac i weld y camddefnyddio cyffuriau yn uniongyrchol, a chael gwybodaeth i atal cyffuriau rhag dod mewn i Aberystwyth.

**A.** Dywedodd y CHTh bod swyddogion cudd yn mynd o dan gudd, ac mae wedi digwydd yn ddiweddar yn Aberystwyth lle cafodd grŵp llinellau cyffuriau ei chwalu. Mae angen lefel uchel o droseddu i gyfiawnhau mynd yn gudd.

O ganlyniad i ymgyrch Burleigh, canfuwyd cannoedd o ddefnyddwyr cyffuriau, ac ers hynny cysylltwyd â nhw trwy neges destun i ddarparu'r cymorth cywir ar gyfer dibyniaeth ar gyffuriau.

Awgrymodd y CHTh y gallai swyddogion gysylltu â'r unigolyn am gudd-wybodaeth os yw'r PG yn caniatáu.

Dywedodd y PG fod y bartneriaeth rhwng HDP a Chyngor Ceredigion yn gweithio'n dda a bod menter ‘Clear Hold Build’ yn cael ei rhoi ar waith lle mae'r heddlu'n dod mewn, yn clirio ardal o droseddu cyfundrefnol, yn dal yr ardal, ac yna'n adeiladu yn seiliedig ar gydlyniant cymunedol.

Ychwanegodd y CHTh ei fod yn gwerthfawrogi heriau uniongyrchol i'r PG ac iddo ef ei hun.

1. **Cyfraniad yr Heddlu i Fesurau Cenedlaethol**

****

Rhannwyd yr adroddiad uchod yn y cyfarfod. Mae gan y PG ddau bortffolio cenedlaethol sy'n ymwneud â chyffuriau a pherfformiad.

Roedd yr adroddiad yn cynnwys data perfformiad hyd at fis Ebrill 2023, pan oedd y system rheoli troseddau newydd o'r enw Niche yn cael ei rhoi ar waith yn yr Heddlu. Roedd gweithredu'r system wedi amharu rhywfaint ar alluoedd adrodd, ond roedd gwaith sylweddol yn mynd rhagddo i'w ddatrys.

Dywedodd yr Heddlu y byddai mudo data digwyddiadau a throseddau wedi'i gwblhau erbyn Rhagfyr 2023, gan olygu y byddai gan gyfarfod nesaf y Bwrdd Atebolrwydd Plismona fwy o ddata i'w hystyried. Dywedodd LP fod rhai problemau’n ymwneud â gwallau llaw yn y system newydd, a allai olygu bod y data'n anghywir.

Mynychodd y PG y Bwrdd Plismona Cenedlaethol yr wythnos diwethaf, lle nodwyd bod boddhad dioddefwyr o fewn ardal HDP yn dda iawn ac nad oedd gan unrhyw Heddlu arall yn y wlad gyfradd foddhad well ar hyn o bryd. Cafwyd trafodaeth ynglŷn â'r rheswm dros anfodlonrwydd y dioddefwr, ac eglurodd y PG ei fod yn ymwneud â dioddefwyr nad oeddent yn derbyn diweddariadau ar eu hachos. Roedd cwmni allanol yn gweithio ar hyn i ddod o hyd i ateb. Y gobaith oedd y byddai hyn hefyd yn lleihau nifer y galwadau 101 yn gofyn am ddiweddariadau ar drosedd.

Cyfeiriodd y CHTh at enghraifft y gofynnodd am ymchwilio i achos ble roedd yr Heddlu wedi cyflawni a chofnodi rhestr o weithgareddau, ond nid oedd yr wybodaeth wedi'i chyfleu i ddioddefwr y drosedd. Roedd y CHTh yn sylweddoli efallai nad yw bob amser yn briodol i’r holl wybodaeth gael ei rhannu, ond ei bod yn gwrteisi cyffredin i gysylltu i roi adborth i unigolion.

Dywedodd unigolyn yn y cyfarfod ei fod wedi cael profiad o'r broblem hwn a'i fod yn gwybod am eraill a gafodd yr un profiad.

Aeth LP drwy'r ddogfen gan amlygu'r elfennau allweddol.

Tynnwyd sylw at y Pecyn Perfformiad Troseddau Digidol sydd ar gael i'r cyhoedd ar wefan y Swyddfa Gartref, sy'n dangos perfformiad HDP mewn perthynas â heddluoedd eraill.

Eglurodd y PG fod llythyrau gan y Swyddfa Gartref yn cael eu hanfon at heddluoedd sy'n perfformio yn isel. Nid oedd HDP wedi derbyn un o'r llythyrau hyn a bod heddluoedd eraill wedi cysylltu â HDP i ofyn am gefnogaeth.

1. **Perfformiad yr Heddlu yn erbyn Blaenoriaeth 2: Atal niwed**



Darparodd LP y cyflwyniad uchod i'r Bwrdd ac aeth drwy'r data hwn yn fanwl, gan gynnwys canolbwyntio ar y canlyniadau gwahanol.

Mae nifer y troseddau wedi aros yn weddol sefydlog, gyda rhai yn codi dros yr haf.

Mae'r cyflwyniad yn dangos gostyngiad yn nifer yr achosion o Ymddygiad Gwrthgymdeithasol, roedd hyn oherwydd y cynhaliwyd adolygiad o'r troseddau a chanfuwyd y dylid eu cofnodi'n wahanol.

Ychwanegodd y PG fod nifer y bobl sy'n cael eu rhoi drwy'r System Cyfiawnder Troseddol wedi dyblu. Dywedodd un o fynychwyr y cyfarfod fod angen i’r cyhoedd weld y gwaith da sy’n cael ei wneud a ble mae’r buddsoddiad yn cael ei wario. Cytunodd y PG nad yw'r heddlu yn cyhoeddi digon o newyddion da.

Mae'r CHTh yn cydnabod bod y profiad bywyd ar brydiau yn ymddangos bod galwadau 101 yn broblem ond yn ôl ystadegau mae'r heddlu yn perfformio'n arbennig o dda. Mae gwaith i'w wneud o ran materion sy'n wynebu'r cyhoedd ac ymateb i ddioddefwyr.

Mae yna lefel o anghymesuredd – mae pob un achos o stopio a chwilio pobl Ddu, Asiaidd, Lleiafrifoedd Ethnig yn cael ei adolygu gan Arolygydd i sicrhau bod y stopio yn gyfreithlon ac yn gyfreithiol, ychydig iawn o heddluoedd, os o gwbl, sy’n gwneud hyn. Mae HDP yn ceisio delio â diwylliant yr heddlu ac eisiau newid yr heddlu er mwyn iddo fod yn well nag y bu ac yn cydnabod bod gwaith i'w wneud.

Ychwanegodd y CHTh fod nifer y troseddau a adroddir bob blwyddyn bellach ddwywaith yr hyn yr oeddynt yn 2016/17, sef tua 45,000. Fodd bynnag, roedd yn cydnabod nad yw pob trosedd yn cael ei ddwyn i sylw'r Heddlu.  
Nid yw hyn o reidrwydd yn golygu nad yw cymunedau mor ddiogel, fe allai olygu fod llai o droseddau'n mynd heb eu hadrodd.

Troseddau treisgar yn erbyn unigolyn neu droseddau domestig yw'r nifer mwyaf gyda dwywaith cymaint o deuluoedd yn cael eu diogelu yn erbyn hyn bellach.

Gofynnwyd a fyddai modd edrych ar yr ystadegau dros gyfnod o ddeng mlynedd. Dywedodd LP ei bod yn hapus i ddarparu'r wybodaeth hon, ond byddai angen dealltwriaeth o'r newidiadau mewn troseddau megis ymddygiad rheolaethol a gorfodaethol yn dod yn drosedd yn 2016.

Gofynnodd un o'r mynychwyr i'r sleidiau o'r cyflwyniad fod ar gael ar ôl y cyfarfod. Cytunodd yr Heddlu i rannu'r sleidiau trwy e-bost.

**Cam Gweithredu – Sleidiau’r cyflwyniad perfformiad i'w dosbarthu i fynychwyr ar gais.**

**C.** A oes patrwm tymhorol sylfaenol mewn troseddu, gyda gostyngiad mewn troseddu ym mis Hydref 2022?

**A.** Dywedodd y CHTh fod y troseddau'n amrywio'n dymhorol gydag ymchwydd yn y boblogaeth dros fisoedd yr haf yn golygu cynnydd mewn troseddau.

Roedd troseddau lefel is yn cael eu cofnodi fel ymddygiad gwrthgymdeithasol bellach yn hytrach na throseddau, felly wedi'u hail-gategoreiddio.

Nododd LP fod Timau Plismona Bro yn Sir Gaerfyrddin yn 79% ac yn 44% yn Sir Drefaldwyn, gyda tharged o 75% o ran gwelededd wedi'i osod gan yr heddlu.

**C.** Gofynnodd y CHTh os yw'r targed a osodwyd gan yr heddlu yn rhy uchel neu sut y gellir cyrraedd 75% o welededd?

**A.** Teimla'r PG y dylid gwario tri chwarter o shifft swyddog ar batrôl. Mae'r radio y mae'r swyddogion yn eu cario yn monitro lle y maent ac ystyrir hyn yn y cyfarfod perfformiad misol gan y Prif Gwnstabl Cynorthwyol. Efallai fod y targed o 75% yn rhy uchel, ond mae angen targed ar y swyddogion i anelu tuag ato ac ni ddylai fod yn un y gellir ei gyrraedd yn hawdd. Mae'r protestiadau diweddar yng Ngwesty Parc y Strade, Llanelli wedi cael effaith ar ardaloedd eraill o'r heddlu gyda mwy o Heddlu’n cyflenwi yn Sir Gaerfyrddin yn ystod y cyfnod hwn.

**C.** A yw’r targed patrolio o 75% yn golygu, os yw’r swyddog allan o’i brif orsaf ac o bosibl mewn canolfan neu orsaf dân, a fyddai hynny’n cyfrif fel bod ar batrôl? Gyda gorsafoedd yn cau, efallai na fydd 75% yn rhy uchelgeisiol.

**A.** Atebodd y PG yn gadarnhaol, os nad ydynt yn eu gorsaf gartref maent allan ar batrôl a chytunwyd efallai nad yw 75% yn rhy uchelgeisiol o ystyried cau gorsafoedd.

Cafwyd sgwrs ynglŷn â stopio a chwilio oherwydd y cynnydd ym mis Tachwedd 2021 a ph’un a oedd yn ormodol ac yn ddefnydd da o adnoddau. Gofynnodd y CHTh a hoffai’r mynychwyr weld mwy neu lai o stopio a chwilio. Roedd y farn yn gymysg a'r pethau cadarnhaol oedd bod cyllyll yn cael eu tynnu oddi ar y stryd ac awgrymwyd y byddai esboniad pam fod stopio a chwilio yn digwydd yn rhoi tawelwch meddwl.

Dywedodd y PG pan ddychwelodd i’r Heddlu ym mis Tachwedd 2021 roedd ymagwedd ragweithiol yn rhywbeth yr oedd am ei weld yn cynyddu. Mae hyn wedi'i gyflwyno trwy stopio a chwilio. Hyd yn oed gyda chwiliadau negyddol, gellir esbonio’r rheswm pam mewn ardaloedd penodol.

Dim ond os canfyddir cyllell wrth chwilio am gyllell y caiff chwiliadau cadarnhaol eu cofnodi. Nid yw'n cael ei gofnodi os canfyddir rhywbeth arall wrth chwilio am gyllell. Bu gostyngiad mewn achosion o stopio a chwilio yn ddiweddar, yn rhannol oherwydd y protestiadau yng Ngwesty Parc y Strade, Llanelli a’r angen am bresenoldeb plismona 24/7.

**C.** Ydy pethau wedi gwella ar safle Gwesty Parc y Strade?

**A.** Atebodd y PG eu bod wedi gwella, ac er bod y Swyddfa Gartref wedi tynnu'n ôl, roedd grŵp bach yn dal i brotestio. Fodd bynnag, nid oedd angen presenoldeb yr Heddlu 24 awr y dydd bellach, dim ond patrôl yn mynd heibio.

**C.** A oes mwy o hyder i stopio a chwilio nawr gyda chamerâu corff? A yw stopio a chwilio yn fwy neu'n llai tebygol o gael ei weithredu pan fydd criw yn sengl neu yn ddwbl?

**A.** Cadarnhaodd y PG fod swyddogion yn fwy hyderus i stopio a chwilio wrth wisgo camerâu corff. Nododd hefyd welliant yn ymddygiad swyddogion yr Heddlu oherwydd bod recordiad fideo o'r rhyngweithio yn cael ei recordio. Oherwydd diogelwch swyddogion, byddai'n well gan y rhan fwyaf o swyddogion gynnal stopio chwilio pan fyddant yn griw dwbl.

Ychwanegodd y CHTh fod ei feddwl yn dawel bod swyddogion yn gweithredu i’r safonau uchaf a bod Camerâu Corff yn eu cefnogi i wneud hyn.

Canmolodd aelod o Banel yr Heddlu a Throseddu fod ymateb yr Heddlu yng Ngwesty Parc y Strade wedi bod yn ardderchog ac wedi'i wneud yn briodol.

Diolchodd y PG i'r aelod am yr adborth a dywedodd y byddai hwn yn cael ei drosglwyddo i'r rhai a gymerodd ran ar ôl cyfnod heriol i'r heddlu.

Trafodwyd y sleidiau cyffuriau a drylliau gyda'r CHTh gan dynnu sylw at y ffaith bod llai na chwe digwyddiad yn ymwneud â drylliau bob mis.

Bu rhywfaint o ymagwedd ragweithiol nodedig yng Ngheredigion ynghylch tarfu ar Grwpiau Troseddu Cyfundrefnol.

Dywedodd y CHTh bod nifer y troseddau rhyw a gofnodwyd bob mis yn gymharol sefydlog a bod yr heddlu yn ymateb i dreisio ac ymosodiad rhywiol trwy weithredu dull cenedlaethol Ymgyrch Soteria Bluestone.

Ychwanegodd y PG fod rhai heddluoedd wedi gallu neilltuo tîm ar gyfer hyn, ond ni fu hyn yn bosibl i HDP. Fodd bynnag, mae tîm canolog bychan yn cael ei sefydlu i roi cyngor a chymorth i sicrhau bod trais a throseddau rhywiol difrifol yn cael eu hymchwilio mewn ffordd sy'n canolbwyntio mwy ar y dioddefydd.

Wrth drafod y sleid trais domestig, dywedodd y CHTh ei fod yn flaenoriaeth allweddol i'r heddlu a bod 90% o ddioddefwyr trais domestig yn fenywod.

Cydnabuwyd bod dros 500 o droseddau wedi'u hadrodd ond nid yw pob digwyddiad yn arwain at gofnodi'r drosedd. Mae yna batrwm sy'n dangos cynnydd mewn trais domestig dros fisoedd yr haf. Gellid gweld cynnydd mewn arestio. Tynnwyd sylw at y defnydd o gamerâu corff wrth ddarparu tystiolaeth ar gyfer achosion.

Nodwyd bod mil o gyflwyniadau ar Ffurflenni Adroddiad Amlasiantaethol (MARF) ar gyfer plant yn cael eu cyflwyno bob mis. Eglurwyd y gellir eu cyfeirio ar fwy nag un achlysur.

Cynhelir trafodaethau dyddiol aml-asiantaeth, gan ganiatáu cynllunio diogelwch prydlon wrth wneud penderfyniadau.

Bu llawer o weithgarwch ynghylch pobl ar goll, Gwrthdrawiadau Traffig Ffyrdd (RTC) a gwrthdrawiadau difrifol gyda gostyngiad o 20% dros gyfnod o bum mlynedd. Roedd y PG o'r farn bod hyn yn dal yn rhy uchel ac mae'r heddlu'n parhau i weithio gyda phartneriaid allweddol i leihau hyn ymhellach.

Cafwyd sgwrs lle dywedodd y CHTh ei fod yn ymwybodol o blant yn mynd ar goll sawl gwaith o'r ysgol ac y gellid gweithredu’r Gofal Cywir / Unigolyn Cywir yn yr achos hwn.

Roedd y PG yn gwerthfawrogi'r sefyllfa anodd yr oedd yr adrannau addysg ynddi, efallai mai'r un tro nad yw plentyn yn cael ei adrodd yw yr un amser y daw'r plentyn i niwed.  
Cytunodd y CHTh i drafod y mater â Llamau, y sefydliad a gomisiynwyd i ddarparu gwasanaethau ôl-drafod i blant sy'n mynd ar goll.

**Cam Gweithredu – Bydd CHTh yn siarad â Llamau ynglŷn â phlant yn mynd ar goll o'r ysgol dro ar ôl tro ac yn aml.**

***Rhan 2***

1. **Cofnodion a chamau gweithredu blaenorol**

Barnwyd bod cofnodion a chamau gweithredu blaenorol y cyfarfod a gynhaliwyd ar 17.06.2023 yn Ysgol Gwernyfed, Aberhonddu yn fanwl gywir. Ychwanegodd y CHTh y dylid cyfeirio unrhyw ddiwygiadau at Swyddfa Comisiynydd yr Heddlu a Throseddu.

1. **Materion sy'n codi o'r themâu ffocws craffu y Bwrdd Plismona**

Ni leisiwyd unrhyw beth yn ystod y cyfarfod.

1. **Cyllid**

Cyfeiriodd y Cyfarwyddwr Cyllid at y papurau a gyflwynwyd a dywedodd fod y pwynt hanner ffordd trwy flwyddyn ariannol 2023/24 wedi bod yn un heriol o ran rheoli'r gyllideb. Roedd angen gostyngiad o £6.4 miliwn er gwaethaf y cynnydd o 7.75% yn y praesept a'r defnydd o £2.7 miliwn o gronfeydd wrth gefn i gefnogi'r gyllideb refeniw. Roedd hyn yn adlewyrchu'r cynnydd digynsail yn y gyllideb a wynebodd yr Heddlu mewn costau ynni, chwyddiant cyffredinol a chyfraddau llog. Cynyddwyd y symudiad wrth gefn ymhellach i £3.1 miliwn ar ôl diwedd y flwyddyn. Disgwyliwyd y byddai gwariant cyffredinol yr Heddlu yn £1.314 miliwn o fewn y gyllideb honno ar y cam hwn, gan olygu bod angen trosglwyddo £1.8 miliwn yn llai o'r cronfeydd wrth gefn.

Roedd y gyllideb ar gyfer 2023/4 yn rhagdybio codiad cyflog o 2.75% o fis Medi. Diolch byth fod y cyhoeddiad o gynnydd o 7% yng nghyflogau swyddogion o 1 Medi 2023 a chynnig cyfatebol i staff yr heddlu wedi’i gefnogi gan grant ychwanegol o £2.337 miliwn gan y Swyddfa Gartref. Adlewyrchwyd costau ychwanegol o £0.280 miliwn hyd yma mewn perthynas ag Ymgyrch Cambrian yn llawn, ond ni chawsant eu hallosod ymlaen am weddill y flwyddyn yn dilyn penderfyniad y Swyddfa Gartref i beidio â defnyddio Gwesty Parc y Strade i gartrefu unigolion sy'n ceisio lloches. Roedd y gorwariant goramser o £260,000 yn cynnwys £134,000 yn ymwneud ag Ymgyrch Cambrian.

Roedd yr Heddlu wedi profi nifer uwch na'r disgwyl o swyddogion yn gadael yn ddiweddar, gan gyfrannu at y tanwariant a ragwelwyd o £0.468 miliwn yn erbyn penawdau cyflog yr heddlu. Roedd ymddiswyddiadau yn arbennig o uchel gyda 18 yn ymddiswyddo ers mis Gorffennaf, sef cyfanswm o 29 ers dechrau'r flwyddyn. Roedd yr Heddlu hefyd i lawr yn ei sefydliadau gyferbyn â Swyddogion Porthladdoedd ac Arfau Saethu a oedd hefyd yn cyfrannu at golled mewn derbyniadau grant a chydweithio, yn y drefn honno.

Roedd cyfranogiad yr heddlu yn Ymgyrch Safeguard wedi ailddechrau ym mis Hydref ac roedd wyth cell ar gael, ac wedi'u clustnodi i'w defnyddio gan Garchar Ei Fawrhydi pe bai angen. Roedd yr incwm a ragwelwyd tua £36,000 yr wythnos, nad oedd wedi'i adlewyrchu yn y rhagamcaniad. Roedd cynnydd mewn cyfraddau llog ynghyd â grant atodol o £17 miliwn yn cael ei dderbyn yn fuan gan y Swyddfa Gartref ym mis Ebrill hefyd yn cyfrannu tua £400,000 mewn derbyniadau incwm ychwanegol.

Roedd Partneriaid Busnes Cyllid wedi bod yn gweithio gyda deiliaid cyllidebau i nodi pwysau cyllidebol pellach ac arbedion posibl fel rhan o broses y Cynllun Ariannol Tymor Canolig. Cynhaliwyd gweithdai Adolygu'r Heddlu gan Brif Swyddogion yn gynharach yr wythnos hon. Roedd yr Heddlu'n awyddus i ddefnyddio'r tanwariant i leihau'r pwysau ar gyllideb 2024/2025 trwy ddefnyddio cronfeydd wrth gefn neu Gyllid Cyfalaf Uniongyrchol ychwanegol ar ddiwedd y flwyddyn i leihau costau benthyca ar gyfer cyfalaf.

Derbyniodd aelodau Is-Grŵp Panel yr Heddlu a Throseddu ddiweddariad ar gynnydd yn erbyn y targed lleihau costau o £6.4 miliwn. Nodwyd cynnydd da, ond gan fod llawer o adrannau gweithredol a chymorth yn profi heriau oherwydd yr Adolygiad, nid oes unrhyw wytnwch i ymdrin ag ôl-groniadau a oedd yn cynyddu'n gyflym. Roedd y system rheoli cofnodion newydd hefyd yn cyflwyno heriau pan aeth yn fyw.

Daeth y Cyfarwyddwr Cyllid i'r casgliad bod y sefyllfa ariannol yn gadarnhaol iawn o ystyried yr heriau a wynebwyd eleni.

Roedd y CHTh yn teimlo bod trosiant staff a swyddogion yn duedd pryderus. Roedd yn poeni bod y swyddogion ymateb yn ifanc yn gwasanaethu a bod y gyfradd ymadawyr yn uwch nag y buont gyda swyddogion yn gadael ar ôl ychydig flynyddoedd yn unig.

Roedd yr Heddlu wedi penodi PC Wendy Janas yn swyddog cadw, mewn ymgais i fynd i'r afael â'r broblem hon. Anogwyd swyddogion oedd yn meddwl am adael i gael sgwrs gyda PC Janas er mwyn ceisio nodi problemau a gwella dysgu.

Byddai hefyd parhad o recriwtio swyddogion i gadw uwchlaw'r sefydliad o 1,315, gofynnwyd am sicrwydd gan y PG a'r Cyfarwyddwr Cyllid bod hyn yn bosibl ac y cedwir ato.

**C.** Rwy'n drist i glywed bod swyddogion yn gadael, roedd yn arfer bod yn swydd am oes. A yw'n ymwneud â sut mae cymdeithas wedi newid yn gyffredinol, neu straen wedi'i gyfuno â chyflog?

**A.** Dywedodd y CHTh ei fod yn gymysgedd o bopeth, mae rhai yn gadael am swyddi sy'n talu'n well ac mae'r newid i bensiynau yn golygu nad yw mor ffafriol ag y bu ar un adeg.

**C.** Gyda’r nifer uchel o ymadawyr, ai mater morâl neu genedlaethol yw hwn?   
Sut mae'r symudiad i ddalfa Dafen wedi mynd?

**A.** Mae’n fater morâl a deimlir yn genedlaethol, ac efallai mai’r un broblem sy’n wynebu pawb, ond y prif faterion sy’n effeithio ar HDP yw'r pwysau gwaith a chostau byw. Y broblem a nodwyd yw nad oes digon o swyddogion yn gweithio ar y rheng flaen, ac mae swyddogion yn teimlo hyn. Bydd hyn yn cael sylw gan y model gweithredol a fydd yn golygu bod cannoedd o swyddogion yn mynd yn ôl i weithio ar ymateb i’r cyhoedd ac yn golygu mwy o welededd.

Mae'r symudiad i Dafen wedi mynd yn esmwyth iawn diolch i waith caled yr Heddlu a'r CHTh. Mae'r amgylchedd gwaith wedi gwella, a chafwyd adborth cadarnhaol gan y staff sy'n gweithio yno. Bu rhai problemau cychwynnol gyda TG a Niche. Mae hefyd angen mwy o swyddogion i weithio yn y cyfleuster er mwyn iddo redeg hyd eithaf ei allu.

**C.** A fydd y rhewi ar recriwtio Swyddogion Cefnogi Cymunedol yr Heddlu (SCCH) yn cael effaith tymor byr? Neu nid yw hyn yn bryder?

**A.** Mae'r CHTh yn teimlo efallai na fydd yn cael effaith yn y tymor byr, ond y gallai gael effaith yn y tymor hir canolig. Cafodd y CHTh sgwrs gyda Llywodraeth Cymru, ac mae wedi deillio o leihau adnoddau a gwnaed y penderfyniad oherwydd pwysau adnoddau ar draws Llywodraeth Cymru gyfan. Dechreuodd pymtheg SCCH ym mis Hydref, nid oes dim byd pellach wedi'i gadarnhau gan Lywodraeth Cymru. Gallai'r newid hwn olygu bod angen edrych ar sut mae hyn yn effeithio ar y Tîm Plismona Bro.

Mae'r PG yn teimlo y bydd yn cael effaith, ac nid yw am i SCCHion wynebu diswyddiadau, efallai y bydd yn bosibl recriwtio rhai fel Swyddogion yr Heddlu.

**C.** A fydd y gymuned ffermio a'r Tîm Troseddau Cefn Gwlad yn cael eu heffeithio?

**A.** Dywedodd y PG fod Iechyd Meddwl a Thrais Domestig wedi'u cynnwys yn strategaeth Cymru Gyfan a bod y Tîm Troseddau Cefn Gwlad yn cael effaith gadarnhaol ar y rhain. Ni welodd y PG gysylltiad penodol â lleihau'r gyllideb ar Droseddau Cefn Gwlad.

1. Unrhyw fater arall

Ni chodwyd unrhyw fater arall. Diolchodd y CHTh i bawb am fynychu a chyfrannu at y cyfarfod.

1. Adolygu Camau Gweithredu

|  |  |  |
| --- | --- | --- |
| CRYNODEB O'R CAMAU GWEITHREDU O'R CYFARFOD AR 26/10/2023 | | |
| Rhif y cam gweithredu | Crynodeb o'r cam gweithredu | I'w symud ymlaen gan |
| PAB 171 | Y PG i ymchwilio a yw SCCH neu Swyddogion yr Heddlu yn dal i fynychu Prifysgol Aberystwyth unwaith yr wythnos i siarad â'r myfyrwyr. | yr Heddlu |
| PAB 172 | Neges glir i'w chyfleu i'r cyhoedd ynghylch pryd i ffonio 101 ac i'w gweld a'i dosbarthu erbyn y digwyddiad Drysau Agored ar 15 Tachwedd. | SCHTh/yr Heddlu |
| PAB 173 | Sleidiau’r cyflwyniad perfformiad i'w dosbarthu i fynychwyr ar gais. | SCHTh |
| PAB 174 | Bydd CHTh yn siarad â Llamau ynglŷn â phlant yn mynd ar goll o'r ysgol dro ar ôl tro ac yn aml. | CHTh |